Κατά τη συνεδρίαση της Επιτροπής ILS υπό την προεδρία του Carlo Forte, στις 27-6-2019, επιβεβαιώθηκε για μία ακόμη φορά η τεράστια σημασία της διεθνούς συνεργασίας σε μείζονος σημασίας θέματα όπως της επίτευξης μιας συμφωνίας – πλαισίου για την απελευθέρωση των συναλλαγών, μεταξύ των οποίων και η παροχή νομικών υπηρεσιών.

Ειδικά μετά το ναυάγιο των διαπραγματεύσεων με τις ΗΠΑ και τη μη υπογραφή του συμφώνου ανταλλαγής υπηρεσιών, η υπογραφή του οποίου έφτασε να μοιάζει πιθανότερη από ποτέ, η ΕΕ έχει στρέψει το ενδιαφέρον της στις υπόλοιπες αγορές οι οποίες κατά περίπτωση παρουσιάζουν ιδιαιτερότητες και δυσκολίες. Η διαφορετική εθνική αρμοδιότητα και νομοθεσία του κάθε κράτους, αποτελεί σημαντικό παράγοντα, που καθιστά πολυπλοκότερο το ήδη ιδιαίτερα ευαίσθητο θέμα της ολοκλήρωσης συμφωνίας-δέσμευσης για την απελευθέρωση των συναλλαγών.

Στη συνεδρίαση παρέστησαν τρία μέλη της Επιτροπής της Ε.Ε. TG Trade, τα οποία επιβεβαίωσαν τα παραπάνω κα εν συνεχεία ανέλυσαν την πορεία των διαπραγματεύσεων σε διάφορες δραστηριότητες, από απλές, όπως της μεταφοράς χρημάτων και το ηλεκτρονικό εμπόριο, μέχρι τις πολυπλοκότερες, όπως οι επενδύσεις και οι υπηρεσίες. Κοινή διαπίστωση αποτελεί η δυσκολία της ολοκλήρωσης των διαπραγματεύσεων εξαιτίας του διαφορετικού νομικού πλαισίου της κάθε χώρας (πχ η νομοθεσία της ΕΕ για την προστασία των προσωπικών δεδομένων αποτέλεσε κομβικό σημείο διαφωνίας με την ελεύθερη ροή δεδομένων που εφαρμόζεται στις ΗΠΑ), αλλά και των διαφορετικών δομών της κάθε χώρας σε σχέση με την ΕΕ (ενδεικτική η περίπτωση της Αυστραλίας, η οποία λόγω και της τεράστιας έκτασης παρουσιάζει το φαινόμενο διαφορετικής νομοθεσίας και εντός της επικράτειας), ενώ δεν λείπουν και οι περιπτώσεις που οι διαπραγματεύσεις δυσχεραίνονται εξαιτίας προβλημάτων όπως της εργασιακής εκμετάλλευσης και της καταπάτησης των ανθρωπίνων δικαιωμάτων (Ινδονησία, Τυνησία).

Συμπερασματικά, επιβεβαιώθηκε η ανάγκη για την εξεύρεσης τρόπων πιο ευέλικτης λειτουργίας των φορέων της ΕΕ στο πλαίσιο των διαπραγματεύσεων με τις τρίτες χώρες, ώστε οι προοπτικές ανάπτυξης συνεργασίας να υλοποιούνται νωρίτερα.